text: Пясчаная града, што размясцілася за 3 кіламетры на поўнач ад Лахвы, раней насіла назву Пясчаныя горы, а самая высокая іх вяршыня — Высокая гара. У час першай сусветнай вайны тут быў пабудаваны трыянгулятар, так званы ў народзе «маяк» і горы суадносна назвалі Маяковымі.
  У ранейшыя часы тут, каля Пясчаных (Маяковых) гор і ўрочышчаў Загор`е ды Улонне, пачыналася пушча, што цягнулася недзе далёка, на дзесяткі кіламетраў на ўсход і поўнач.
  Тут у 1870-80-х гадах князем Радзівілам была арганізавана нарыхтоўка лесу і сплаў яго па рацэ Смердзь, далей па Прыпяці, Дняпру на Украіну. Справай кіравалі вопытныя нарыхтоўшчыкі. Кожную зіму на работу нанімаліся дзесяткі сялян з навакольных вёсак.